**Praktični vodič za poslodavce iz Republike Srbije   
koji upućuju radnike na rad u inostranstvo**

*Ovaj video sadrži informacije za poslodavce koji upućuju radnike iz Srbije na rad u inostranstvo*

***Šta je upućivanje radnika na rad u inostranstvo?***

* Slanje radnika iz Srbije u državu članicu EU na osnovu ugovora zaključenog između preduzeća koje upućuje radnika i preduzeća u EU kome se pružaju usluge (Upućivanje radnika je regulisano evropskom Direktivom o upućivanju radnika na rad u inostranstvo, broj 96/71/EK).
* Upućivanje je privremenog karaktera, tj. odnosi se na pružanje usluga u inostranstvu *u ograničenom trajanju* (do 12 meseci).
* Usluge pruža poslodavac sa sedištem u Srbiji preko svojih radnika koje upućuje na rad u drugu državu.
* Doprinosi za socijalno osiguranje tih radnika se plaćaju u Srbiji.

***Šta nije upućivanje radnika na rad u inostranstvo?***

* Emigracija, čak i ako je kratkoročna.
* Radno angažovanje u inostranstvu uz posredovanje agencije za zapošljavanje, pri čemu je rad plaćen radniku direktno od strane poslodavca za koga radi u inostranstvu (bez obzira na to da li je u pitanju rad u sivoj ekonomiji ili formalno zaposlenje).
* Službeni put u inostranstvo u trajanju do 30 dana u kontinuitetu (ili 90 dana u kalendarskoj godini).

***Koje su obaveze poslodavca pre upućivanja radnika na rad u inostranstvo?***

* Treba imati u vidu da poslodavac može da uputi radnika na rad u inostranstvo samo ako taj radnik *radi kod istog poslodavca najmanje 3 meseca*.
* Kako bi radnika pripremio za upućivanje na rad u inostranstvo, poslodavac je dužan da ga pre upućivanja *informiše o uslovima zaposlenja u državi u koju ga upućuje*. U tu svrhu, poslodavac je u obavezi da sa radnikom zaključi pisani ugovor, koji obavezno sadrži sledeće elemente:
* državu, mesto rada i period na koji se radnik upućuje;
* naziv i opis poslova koje će radnik obavljati u inostranstvu;
* iznos osnovne zarade i valutu u kojoj će zarada biti isplaćivana, kao i druga novčana i nenovčana davanja koja su povezana sa boravkom u inostranstvu;
* radno vreme, odmore i godišnji odmor.
* Poslodavac je dužan da organizuje i plaća lekarske preglede potrebne za dobijanje potvrde o korišćenju zdravstvene zaštite.
* Poslodavac je dužan da pribavi radnu dozvolu za radnika i da upućivanje na rad u inostranstvo prijavi CROSO-u (Centralnom registru obaveznog socijalnog osiguranja), koji zatim menja osnov osiguranja iz šifre 101 – za ugovor o radu na neodređeno vreme, u šifru 109 – za upućivanje na rad u inostranstvo.

***Koje su obaveze poslodavca tokom trajanja upućivanja radnika na rad u inostranstvo?***

Kada upućuju radnike na rad u državu članicu EU, poslodavci su obavezni da im obezbede prava po osnovu rada jednaka pravima koja su propisana u državi u koju ih upućuju. To znači da su poslodavci obavezni da radnicima obezbede:

* *Zaradu koja ne može da bude niža od garantovane minimalne zarade* u državi u koju su upućeni. Kada revidirana Direktiva EU iz 2018. godine bude usvojena u Srbiji, radnicima upućenim na rad u inostranstvo bi trebalo da bude garantovana zarada jednaka zaradi domaćih radnika u državi u koju su upućeni. Dodatno, postoji mogućnost i da država članica EU u koju se radnik upućuje na rad VEĆ primenjuje obavezu jednake novčane zarade.
* *Bezbednost i zdravlje na radu* u skladu sa propisima Srbije ili propisima države u koju su upućeni, ako je to povoljnije za radnike.
* *Smeštaj, ishranu i prevoz za dolazak i odlazak sa rada* u skladu sa standardima države u koju su upućeni.

Osim toga, poslodavci plaćaju doprinose za socijalno osiguranje u Srbiji, čime obezbeđuju *socijalno osiguranje* u skladu sa propisima Srbije i bilateralnim sporazumima u pogledu zdravstvene zaštite u državi u koju upućuju radnike.

***Koje institucije su nadležne za upućivanje radnika na rad u inostranstvo?***

Ministarstvo za rad, zapošljavanja, boračka i socijalna pitanja: <https://www.minrzs.gov.rs/sr>

Poreska uprava <https://www.purs.gov.rs/>

Inspektorat za rad <https://www.minrzs.gov.rs/sr/struktura/organi-uprave-u-sastavu-ministarstva/inspektorat-za-rad>

Republički fond za zdravstveno osiguranje <http://www.rfzo.rs/index.php/kontakt-top-menu>

Zavod za socijalno osiguranje <http://www.zso.gov.rs/>

Ujedinjeni granski sindikati NEZAVISNOST <https://nezavisnost.org>

Savez samostalnih sindikata Srbije <https://www.sindikat.rs>

Unija poslodavaca Srbije: <https://www.poslodavci.rs/>

***Više informacija o upućivanju radnika na rad u inostranstvo:***

<https://ec.europa.eu/social/main.jsp?catId=471>

<http://www.posting-workers.eu/>

<https://www.youtube.com/watch?v=Yrspn8Ajjq8>

<https://www.sindikat.rs/aktuelno_files/projekti/vodic1.pdf>

Ovaj video-snimak je pripremljen u okviru projekta „Premošćavanje jaza između zakonodavstva i prakse u oblasti upućivanja radnika na privremeni rad (POW-BRIDGE)", koji finansijski podržava Program Evropske unije za zapošljavanje i socijalne inovacije „EaSI" (2014-2020), Ugovor br. VS/2019/0396. Informacije sadržane u ovom video-snimku ne odražavaju nužno zvanične stavove Evropske komisije. Više informacija o projektu je dostupno na stranici: <https://www.euro.centre.org/projects/detail/3633>.

© — 2021 — Katarina Stanić, Žarko Šunderić, Vladimir Jovanović  
Sva prava zadržana. Licencirano Evropskoj uniji u skladu sa uslovima.